ইরানে দেওবন্দ আন্দোলন
ব্রিটিশ বিরোধী আন্দোলনের অংশ হিসেবে ভারতের উত্তরপ্রদেশের সাহারানপুর জেলার দেওবন্দে ১৮৬৬ সালে প্রতিষ্ঠিত হয় দারুল উলুম দেওবন্দ। এই দেওবন্দ থেকে একটি সংস্কারবাদী আন্দোলনের সূচনা হয় যা দেওবন্দ আন্দোলন নামে পরিচিত৷ বর্তমানে দেওবন্দ আন্দোলনের একটি আন্তর্জাতিক উপস্থিতি রয়েছে। এই আন্দোলন উনবিংশ শতাব্দীর শেষ ও বিংশ শতাব্দীর শুরুর দিকে কিছু উদীয়মান ইরানি বুদ্ধিজীবীদের নতুন প্রজন্মের উপর প্রভাব ফেলেছিল। ১৯২০ সালে ইরানে উল্লেখযোগ্য পরিবর্তন আসে। ১৯৪০-এর দশকে দেওবন্দিরা উপমহাদেশ থেকে মধ্য এশিয়ায় যাওয়া শুরু করে। প্রাথমিকভাবে এই আন্দোলন ইরানের সিস্তান ও বেলুচিস্তান প্রদেশে শুরু হয়। ১৯৭০-এর দশক থেকে বেলুচরা ইরানে দেওবন্দি চিন্তাধারার প্রসারে গুরুত্বপূর্ণ ভূমিকা পালন করছে। ইরানে দুইটি সংস্কারবাদী আন্দোলনের মাধ্যমে সুন্নি ইসলামের পুনরুজ্জীবন প্রক্রিয়া চলমান, একটি দেওবন্দি আন্দোলন ও অপরটি মুসলিম ব্রাদারহুড। ইরান থেকে এই দেওবন্দ আন্দোলনের ঢেউ সোভিয়েত ইউনিয়নে পৌঁছাতে সক্ষম হয়েছিল। সুফি ঐতিহ্যে নকশবন্দি ধারা পারস্য ভাষী জগতে দেওবন্দ আন্দোলনের প্রসারে গুরুত্বপূর্ণ ভূমিকা পালন করেছে।